Gryslys ŉ ‘yslike bedreiging’ vir SA ekonomie(Argieffoto: Unsplash) Suid-Afrika staan die gevaar om onderwerp te word aan verhoogde monitering deur die Internasionale Finansiële Aksietaakmag (FATF) weens gebrekke in die land se vermoë om aan internasionale vereistes oor geldwassery en die finansiering van terrorisme te voldoen. Dr Dion George, die DA se skaduminister oor finansies, sê die DA eis dat die tesourie dringend optree om die aanbevelings in te stel wat die FATF voorgestel het om seker te maak die land beland nie in ŉ ekonomiese katastrofe nie. Die goewerneur van die Reserwebank, Lesetja Kganyago, het in reaksie op ŉ vraag tydens die staande komitee oor finansies gesê as Suid-Afrika op die gryslys geplaas word, sal dit erge gevolge inhou vir die ekonomie. Dit sal ŉ impak hê op Suid-Afrika se vermoë om beleggings en internasionale finansiële transaksies te lok. “Die impak op die ekonomie en die finansiële stelsel sal na verwagting al hoe erger word. Saam met ŉ verswakkende betalingsbalans sal die gryslys die land se ekonomiese stagnasie vererger.” Ander bedreigings tot Suid-Afrika se ekonomie en finansiële stelsel sluit in: “Die reputasieskade indien die land op die gryslys geplaas word sal só erg wees dat die land waarskynlik verdere afgraderings kan verwag in belegging- en kredietgraderings. Dit sal verder toegang tot internasionale markte beperk,” voeg George by. As Suid-Afrika nie maklike, bekostigbare toegang tot internasionale finansiële markte deur die internasionale finansiële stelsel het nie, sal dit al hoe moeiliker word om aan die basiese behoeftes van burgers te voldoen – dit sal rampspoedig wees vir armes. “Die grootste FATF-verwante risiko aan die ekonomie spruit uit die moontlikheid dat die regering nie die finansiële waghond se aanbevelings op ŉ behoorlike manier kan instel nie. Dit is die verantwoordelikheid van die nasionale tesourie om seker te maak die nodige wettige en tegniese stappe word gedoen indien die land die gryslys wil vermy.”